ஏறுகோள் (ஆயர் விளையாட்டு)

ஏறுகோள் முல்லை நிலத்து மக்களாகிய ஆயர் விளையாட்டு.

ஏறுகோள் விளையாட்டு பற்றிக் கலித்தொகை நூலின் முல்லைக்கலியில் முதல் 6 பாடல்கள் விரிவான செய்திகளைத் தருகின்றன. கலித்தொகைப் பாடல்கள் தொன்றிய காலம் கி.பி. இரண்டாம் நூற்றாண்டு. 

மல்லல் மன்றத்து முரண்தலையில் காளைகளைத் தூண்டிவிட்டு தண்ணுமை முழக்கத்துடன் இது நடைபெற்றதைப் பெரும்பாணாற்றுப்படை குறிப்பிடுகிறது.  
மல்லல் மன்றத்து மதவிடை கெண்டி 
மடிவாய்த் தண்ணுமை நடுவண் சிலைப்பச் 
சிலைநவில் எறுழ்தோள் வீசி வலன்வளையூஉப் 
பகல்மகிழ் தூங்கும் தூங்கா இருக்கை 
முரண்தலை – பெரும்பாணாற்றுப்படை அடி 143 முதல் 

அக்காலத்து மக்கள் இந்த விளையாட்டு விழாவை ஏறுகோள் பாணி ஏறுகோள் சாறு என்றல்லாம் வழங்கினர். 
ஏறு தழுவும் ஆயர்குல வீரனைப் பொதுவன்என்பர் கலித்தொகை 101-16
நல்லினத்து ஆயர் பாண்டியன் மரபினர் கலித்தொகை 104-4
கோட்பாடு
 காளைக்கொம்புக்கு அஞ்சுபவனை ஆயர்குலப் பெண் தழுவமாட்டாள்.  கொல்லேற்றுக் கோடு அஞ்சிவானை மறுமையும் புல்லாளே ஆய மகள் - கலித்தொகை 103-63
 ஆயர் மணப்பெண்ணுக்கு விலை வேண்டார் கலித்தொகை 103-71
 காளையை அடக்கிய ஆயருக்கு பெண்ணைக் கொடுப்பர் கலித்தொகை 104-75
 நல்லினத்து ஆயர் பாண்டியன் மரபினர் கலித்தொகை 104-4 கோட்டினத்து ஆயர் கலித்தொகை 103-33 கோவினத்து ஆயர் கலித்தொகை 103-37 புல்லினத்து ஆயர் கலித்தொகை 103-48 முதலானோர் ஏறுகோள் விளையாட்டில் ஈடுபட்டனர்.கலித்தொகை 105-53மு65

செய்திகள்
 ஏறு கொள்ளும் விழா நடைபெறும் இடத்தின் பெயர் தொழூஉ (தொழுவம்). 
 இந்தப் பாணிவிழா நடக்கப்போவதை முதல்நாளே பறை அறைந்து அறிவிப்பர். கலித்தொகை 102-18 
 ஏறு தழுவப்போகும் ஏந்தல் தன் சுற்றத்தாருக்குச் சொல்லி அனுப்புவான் கலித்தொகை 102-13 
 ஏறு தழுவுவதற்கு முதல்நாள் இரவு மகளிரும் மைந்தரும் சேர்ந்து குரவை ஆடுவர் கலித்தொகை 102-35
 கோளாளர் என் ஒப்பார் இல் – எனப் பொதுவன் வஞ்சினம் கூறுதல் உண்டு. கலித்தொகை 101-43
 புண்பட்ட அனைவரையும் புணர்குறி செய்து அழைத்துக்கொண்டு பொதுமகளிர் பொழிலுக்குச் செல்வர். கலித்தொகை 101-7
 புண்பட்டவனை எல்லாரும் போற்றிப் பாடுவர் கலித்தொகை 104-63

பழக்கம்
 பிடவம், கோடல், காயா, வெட்சி, தளவம், குல்லை, குருந்து, முதலான மலர்க்கண்ணி சூடிக்கொண்டு ஏறுகோள் முரண்தலையில் ஈடுபடுவர். கலித்தொகை 101-1மு, 102-1மு, 103-1மு.
 காளைகளுக்கு உரிய மகளிர் காளைகளோடு அணிவகுத்து நிற்பர் கலித்தொகை 101-12, 104-26, 105-26 
 இந்தக் காளையை அடக்குபவனுக்கு இவள் உரியள் என்பர் கலித்தொகை 104-17மு
 துறை (இந்திரன்), ஆலம் (சிவன்). மராஅம் (முருகன்) ஆகியவற்றைத் தொழுதபின் தொழுவுக்குச் செல்வர் கலித்தொகை 101-13, 14

காளைகள்
 சிவன் கணிச்சி போல் காளைகளின் கொம்பு சீவி விடப்படும் கலித்தொகை 101-8 
 வெண்கால்-காரி, புள்ளி-வெள்ளை, சேய் (செவலைக்காளை),  குரால் (செம்புள்ளிக்காளை) முதலான காளைகள் பாடலில் குறிப்பிடப்படுகின்றன.

உவமைகள்
 போரில் காயம் பட்டு வீழ்ந்தவனைப் போரிடுவதற்கு ‘ஒவ்வான்’ என விட்டுச் செல்லும் மறவன் போல 
 ஒரு காளை கீழே விழுந்தவனை விட்டுச் சென்றது. கலித்தொகை 104-49
 ஒரு காளை பொதுவனைக் கொம்பால் குத்தி உழலைமரம் போலச் சுழற்றியது கலித்தொகை 106-21
 பாஞ்சாலியின் கூந்தலைப் பற்றியவன் நெஞ்சைப் பிளப்பதுபோல் ஒரு காளை நெஞ்சில் குத்தித் தூக்கியது கலித்தொகை 101-18
 ஏறுகோள் காட்சி ஒன்று நூற்றுவரை அடக்கிய களம் போல இருந்தது கலித்தொகை 104-57
 புலியும் களிறும் போரிடுவது போல்  பொதுவர் காளையைத் தழுவினர் கலித்தொகை 103-56

 அந்திக் கடவுள் எருமையை இடந்து கூளிப் பசியைத் தீர்ப்பவன் போல ஒரு காளை குத்தியது. கலித்தொகை 101-25, 103-43
 இருளில் வந்து தந்தையைக் கொன்றவனைப் போல ஒரு காளை குத்தியது. கலித்தொகை 101-30
 சிவன் கணிச்சியில் தொங்கும் மாலை போல ஒரு காளை ஒருவன் குடலை மாட்டித் தூக்கியது. கலித்தொகை 103-25
 பட்டம் விடுபவன் நூலைச் சுற்றுவது போலக் குடல் சரிந்தவன் தன் குடலை வயிற்றுக்குள் சுருட்டிக்கொண்டான். கலித்தொகை 103-30
 கூந்தல்-குதிரையை அடக்கியவன் போல ஒருவன் காளையை அடக்கினான். கலித்தொகை 103-53
 வெள்ளைக்காளையை அடக்குபவன் பாம்பு கௌவிய நிலாவை விடுவிக்கும் சிவன் போல் காணப்பட்டான் கலித்தொகை 104-37

காளை நிறத்துக்கு உவமைகள்
கரிநெற்றிக் காரி – திருமால் வாயில் சங்கு போன்ற நிறம் கலித்தொகை 105-10
செம்மறி வெள்ளை – வெண்ணிறப் பலராமன் மார்பில் ஆரம் போன்ற நிறம் கலித்தொகை 105-12
குரால் – கணிச்சியோன் மணிமிடறு போன்ற நிறம் கலித்தொகை 105-15
புகர் – இந்திரன் கண்கள் போல் புள்ளிகள் கலித்தொகை 105-17
சேய் – சேயோன் போன்ற நிறம் கலித்தொகை 105-19

அடக்கிய முறை
கொம்பைப் பிடித்து அழுத்தல், கழுத்தைப் பிடித்துக்கொண்டு காளையில் மார்பில் தொங்கல், கழுத்தைத் திருகல், இமிழ் என்னும் கொட்டேறியைத் தழுவல், தோளில் ஏறல், நெருக்கிப் பிடித்தல் முதலானவை காளையை அடக்கப் பொதுவர் கையாண்ட உத்திகள். கலித்தொகை 105-30மு

இவற்றையும் பார்க்க
சங்ககால விளையாட்டுகள்
ஏறு தழுவல்

அடிக்குறிப்பு

பகுப்பு:சங்ககால விளையாட்டுகள்
பகுப்பு:தமிழர் விளையாட்டுகள்